**17. NAPIREND**

**ELŐTERJESZTÉS**

**Révfülöp Nagyközség Önkormányzata Képviselő-testületének**

**2019. december 12.-i testületi ülésére**

**Tárgy: Révfülöp 9/2; 10/7 hrsz. ingatlanok ingyenes tulajdonba vételével kapcsolatos**

**hiánypótlás benyújtása.**

**Előterjesztő: Kondor Géza polgármester**

**Előkészítette: Szakál Norbert Iván műszaki ügyintéző**

**Tárgyalja:**

**Jogszabállyal nem ellentétes**

**---------------------- -----------------------------------**

**Előterjesztő Dr. Szabó Tímea**

**jegyző**

**Tisztelt Képviselő-testület!**

Révfülöp Nagyközség Önkormányzatának a Császtai strandhoz kapcsolódó 9/2. helyrajzi számon és a 10/7. helyrajzi számon nyilvántartott ingatlanokat tekintve hosszú távú fejlesztési-üzemeltetési elképzelése van.

Révfülöp 9/2 hrsz. 13.356 m2 nagyságú terület jelenleg a Magyar Állam tulajdonában van, az MNV Zrt tulajdonosi joggyakorlása alatt, kezelője a Közép-Dunántúli Vízügyi igazgatóság.

Révfülöp 10/7 hrsz. 6.153 m2 nagyságú terület, jelenleg a Magyar Állam tulajdonában van, az MNV Zrt tulajdonosi joggyakorlása alatt, kezelője a Közép-Dunántúli Vízügyi igazgatóság.

Mindkét ingatlan egy része jelenleg is a működő Császtai strand szerves részét képezi, a 10/7. hrsz.-ú földterületre a korábban épített strandi központi fogadó épület is benyúlik, továbbá az ingatlanok karbantartását az önkormányzat végezte a korábbi időszakban.

Az MNV Zrt. mint ingatlanai felett tulajdonosi jogokat gyakorló kifejezte, hogy területei vonatkozásában az ingyenes tulajdonba átadásának lehetőségét támogatja.

Az Önkormányzat kezdeményezte a két ingatlanra vonatkozóan az ingyenes önkormányzati tulajdonba kerülését, amelyről az 52/2019. (III.18.) Kt. határozatában döntött.

Az önkormányzati döntést követően az Önkormányzat kérelmére reagálva, az MNV Zrt. Dunántúli Regionális Irodájának Veszprémi területi irodája a két ingatlan vonatkozásában az ingyenes tulajdon átruházással kapcsolatos iratanyagot átvizsgálta, és az alábbi hiányosságok pótlását kérte:

1. Az Önkormányzat kötelezettség vállalása arra vonatkozóan, hogy a Révfülöp vízpart-rehabilitációs szabályozási követelményekkel érintett területének lehatárolásáról és a vízpart-rehabilitációs tanulmány tervének elfogadásáról szóló 8/2005 (III.25.) TNM rendeletben, valamint a vízgazdálkodásról szóló 1995. évi LVII. törvényben foglalt előírások figyelembe vételével kerül sor a felhasználási cél megvalósítására.
2. Az Önkormányzat által meghatározott felhasználási cél részletesebb alátámasztása.
3. Az Önkormányzat nyilatkozata arra vonatkozóan, hogy a Révfülöp 9/2 és 10/7 helyrajzi számon nyilvántartott földrészleteket közérdekű célokra tartja fent, és a parti sávra vonatkozó jogszabályból eredő kötelezettségeknek eleget tesz.

Kérem a Tisztelt Képviselő-testületet, a határozati javaslatot megtárgyalni szíveskedjen!

**Határozati javaslat**

**RÉVFÜLÖP NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**/2019. (XII. 12.) HATÁROZATA**

***Révfülöp 9/2 és 10/7 hrsz.-ú ingatlanok ingyenes tulajdonba vételével kapcsolatos***

***hiánypótlás benyújtásáról***

**Révfülöp Nagyközség Önkormányzata Képviselő-testülete** a Révfülöp 9/2 és 10/7 helyrajzi számú ingatlanok ingyenes tulajdonba vételével kapcsolatban kinyilvánítja az alábbiakat:

1. Révfülöp Nagyközség Önkormányzata Képviselő-testülete kötelezettséget vállal arra vonatkozóan, hogy a Révfülöp vízpart-rehabilitációs szabályozási követelményekkel érintett területének lehatárolásáról és a vízpart-rehabilitációs tanulmány tervének elfogadásáról szóló 8/2005 (III.25.) TNM rendeletben, valamint a vízgazdálkodásról szóló 1995. évi LVII. törvényben foglalt előírások figyelembe vételével kerül sor az ingatlanokra vonatkozó felhasználási cél megvalósítására.

1. A Képviselő-testület az ingatlanokkal kapcsolatos felhasználási célt az alábbiakkal támasztja alá:

Révfülöp vízparti rehabilitációs szabályozási követelményekkel érintett területének lehatárolásáról és a vízparti rehabilitációs tanulmány tervének elfogadásáról szóló 8/2005 (III.25.) TNM rendelet rajzi ábrázolása a **9/2, és 10/7** hrsz.-ú ingatlanok vízparti, Balatonnal határos területén, keleti irányban strandolásra alkalmas partszakaszt, nyugati irányban hajózási, sport és idegenforgalmi célú kikötő létesítésére felhasználható partszakaszt jelöl.

Révfülöp Nagyközség Önkormányzat Képviselő-testületének 5/2008. (III.21.) önkormányzati rendelettel jóváhagyott Szabályozási tervének (továbbiakban:HÉSZ) 5. számú tervlapján a kérdéses területen TNM rendelettel azonos szabályozás található, a parthoz tartozó terület egy része **Ks** (központi strandterület), másrészre **Ksp** (központi sport, idegenforgalmi fejlesztési terület) övezeti besorolásba tartozik.

A **9/2, 10/7** hrsz.-ú ingatlanok Központi strandterület terület felhasználási egységhez tartozó területének egy része a jelenleg is működő Császtai strand részét képezi. Ezen a szakaszon az Önkormányzat az elmúlt évben jelentős beruházást hajtott végre. Elkészült a Balatonnal közvetlen kapcsolatot teremtő gyermekpancsoló a hozzá kapcsolódó lidós homokos résszel és játszótérrel. A fejlesztés jelentős forgalomnövekedést eredményezett a strandon, ami azzal jár, hogy a vendégek egyre inkább a strandfürdő nyugati részét veszik igénybe. A Képviselő-testület ezért úgy döntött, hogy 2020-ban a kérdéses területen további mobil rendszerű vizesblokkot, öltöző épületet helyez el. A megnövekedett igénybevétel indokolttá teszi, a strand jelenlegi határának nyugati irányba történő bővítését, amely szándék egybe esik a jelenleg hatályos településrendezési eszközökben korábban megfogalmazottakkal.

A **9/2, 10/7** hrsz-ú ingatlanok másik része **Ksp** (központi sport, idegenforgalmi fejlesztési terület) övezeti besorolásba tartozik. A HÉSZ előírása szerint ebben a terület felhasználási egységben vízi sportoláshoz, sportoláshoz kapcsolódó létesítmények, valamint vendéglátó és üdülési célú épületek helyezhetőek el. A beépítettség mértéke maximum 5 %-os lehet.

Révfülöp Nagyközség Önkormányzata 109/2014. (VIII.26.) számú határozatával fogadta el Révfülöp Nagyközség Településfejlesztési Koncepcióját. A Jövőkép és célok elnevezésű munkaanyag kiemelt célként jelöli meg a vitorlás, sport és horgász turizmus feltételeinek javítását. A fejlesztési terület ezen részén jó lehetőség kínálkozik arra, hogy a horgászok kulturált környezetben tudják folytatni tevékenységüket. Csónakkikötő kialakításával lehetővé válik a csónakok esetleg kis merülésű vitorlások biztonságos vízi, majd kiemelés után parti tárolására. A megfelelő infrastruktúra kiépítésével vizesblokkok szociális létesítmények helyezhetők el. A parti áramvételi helyek kialakításával lehetőség nyílik a környezetkímélő elektromos meghajtású vízi járművek töltésére is. A tervezett horgász centrum biztosítana továbbá korlátozott létszámú szálláshelyet, valamint az ezt kiszolgáló vendéglátó egységet is.

A későbbiek folyamán a létesítmény egyúttal a balatoni horgászat egyfajta minta projektjéül is szolgálhat, amely teret adhat további szakmai konferenciáknak, továbbképzéseknek.

Téli hasznosításként, a megépítésre kerülő épületekre és infrastruktúrára alapozva egy szabad vizű szauna blokk üzemeltetése is tervezhető.

Mindezek a beruházások működésük során jelentős önkormányzati bevételt teremtenének, hozzájárulnának a nagyközség turisztikai kínálat bővítéséhez és egyúttal idegenforgalmi szezon hosszabbításához.

1. Révfülöp Nagyközség Önkormányzata Képviselő-testülete kötelezettséget vállal arra vonatkozóan, hogy a Révfülöp 9/2. és 10/7 helyrajzi számon nyilvántartott földrészleteket közérdekű célra tartja fent, és a parti sávra vonatkozó jogszabályokból eredő kötelezettségeknek eleget tesz.

.

1. A Képviselő-testület felhatalmazza a polgármestert, hogy a Révfülöp 9/2. és 10/7. hrsz.-ú ingatlan ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegyen.
2. A Képviselő-testület felhatalmazza a polgármestert, hogy a Révfülöp 9/2. és 10/7. hrsz.-ú ingatlanok ingyenes önkormányzati tulajdonba adására vonatkozó megállapodást aláírja.

Felelős: Kondor Géza polgármester

Határidő: folyamatos